- Кидаго велъулев, вохулев чиго вукIинищха, амма къваригIел гьечIеб хъачIаб рагIиги гьес бицунароан. Гьев вукIана хIакъикъаталдаги гьоболлъухъ щиб, мутагIиллъуда щиб гIурав чи – хъубаб мацI гьесие цIакъ рихараб букIана. Гьаниб араб лъабго-ункъо соналъ цо мавлид батилароан гьев гьечIеб, мадугьалихъе росабалъеги унаан гьев ахIун – гьесие бералда цере кквезе жалги къваригIунароан – кинабго лъалаан рекIехъе, гьаракьги букIана берцинаб. Гьале гьаб минаялда рукIана нижги – добехун бугеб рокъор яц Написатги гьелъул рос ХIусенил ГIумарги, гьале гьабаб рокъор дунги МахIмудги. ЦIакъ рохун-хинлъун аваданго унел рукIана нижер къоял – гъой Бекьилъа Муил рос Къебедав хвезегIан. МахIмуд гьесул къулгьу бахъизегIан Бекьилъго вукIана. Гьес бицунаан гьев жиндир ракI бащадав гьудул вукIанила, Муиги жиндие кидаго рекIее гIолаанилан. Рос хун лъагIел ун букIарабищ лъаларо – хабар багъарана МахIмудилги гьелъулги боркьараб рокьи бугилан – гIадамаздаги берал рукIунелъулха. Дир эбелалъ квас дургъун кун бичулаан, квасги учуз гьабун босиларищха хайиралъе дургъизе. Дицаги яцалъги гьей, квас босизеян багьанаги батун, Бекьилъе йитIана Муиги йихьизе гьелъул ахIвалги лъазе. КIиго сордоги бан гIемераб квасги щун эбел тIадюссана Бекьилъа: гьенивго гьелда вихьун вуго имгIаласул бакIалда МахIмудги. Муил хIакъалъулъги гьелъ лъикIаб гуреб рагIи абичIо – жиндиеги кумек гьабунила квас босизе. Рукъ-бакIги гьелъул кIудиябги бечедабги букIин гурони – мокърукьа хъанхъраги тIубан бацIинчIеб бугоанила, жийгоги берцинай чIужу гуроанила, кIиго васги вугоанила малъараб гьабуларел, гогьал.